সমর বাগচী

**সমর বাগচী** ( ১৯৩৩ – ২০ জুলাই ২০২৩ ) ছিলেন পেশাগতভাবে একজন ভারতীয় বাঙালি প্রযুক্তিবিদ এবং কলকাতার বিড়লা ইন্ড্রাস্ট্রিয়াল অ্যান্ড টেকনোলজিক্যাল মিউজিয়ামে প্রথমে কিউরেটার পদে যোগ দিয়ে শেষে অধিকর্তা পদে উন্নীত হন।  তিনি শিক্ষক না হয়েও পরিচিতি পান একজন বিজ্ঞান শিক্ষক, শিক্ষকের শিক্ষক শিক্ষাবিদ, বিজ্ঞান প্রচারক, পরিবেশবিদ এবং একজন সমাজকর্মী হিসাবে। বিজ্ঞান জনপ্রিয়করণে, গণবিজ্ঞান ও পরিবেশ সংরক্ষণের ক্ষেত্রে তার গুরুত্বপূর্ণ অবদান ছিল।
## জন্ম ও শিক্ষা জীবন
সমর বাগচীর জন্ম ব্রিটিশ ভারতের অধুনা বিহার রাজ্যের পূর্ণিয়া শহরে পিতার কর্মস্থলে। পিতা ছিলেন জেলা বোর্ডের স্বাস্থ্য আধিকারিক। পিতার কাজের সূত্রেই সমরের শৈশব ও কৈশোর কাটে বিহারেই। ছাত্রাবস্থায় ফুটবল খেলতে ভালবাসতেন। স্কুলের পাঠ প্রথমে দুমকা ও পরে মুঙ্গেরে  তার ম্যাট্রিকুলেশনের পরই পিতার মৃত্যু হয়। ১৯৪৮ খ্রিস্টাব্দে সপরিবারে ফেরেন কলকাতায় নিজেদের বাড়িতে। কলকাতা বিশ্ববিদ্যালয়ের বিজ্ঞানে স্নাতক হন উত্তর কলকাতার স্কটিশ চার্চ কলেজে পড়াশোনার পর। স্নাতক হওয়ার পর ১৯৫৩ খ্রিস্টাব্দে ভর্তি হন ধানবাদের *ইন্ডিয়ান স্কুল অফ মাইনস* অধুনা ভারতীয় প্রযুক্তিবিদ্যা প্রতিষ্ঠান (ইন্ডিয়ান স্কুল অব মাইনস)-এ। ১৯৫৭ খ্রিস্টাব্দে চার বৎসরের কোর্স সম্পন্ন করেন, কিন্তু ম্যাগমা কয়লাখনির কাজ পান প্রথমে দ্বিতীয় শ্রেণীর মাইন ম্যানেজার সার্টিফিকেট লাভের পর। শেষে প্রথম শ্রেণী সার্টিফিকেটও পেয়ে যান।  ছাত্রজীবনে সমর বাগচী অবিভক্ত কমিউনিস্ট পার্টির সাথে যুক্ত ছিলেন। তবে জীবনভোর মার্ক্সবাদ ও গান্ধীবাদে আস্থা রাখেন। মার্ক্স, রবীন্দ্রনাথ ও গান্ধী ছিল তাঁর বিচরণ ক্ষেত্র। কবি অরুণ মিত্রের কবিতা আবৃত্তি করতে ভালবাসতেন। সাহিত্য ও সঙ্গীতেও সমান আগ্রহী ছিলেন। 

## কর্মজীবন
কয়লাখনিতে প্রথম শ্রেণীর মাইন ম্যানেজারের পদে ছয় মাসের বেশি থাকা সম্ভব হয় নি তার কারণ, ফুটবল খেলতে গিয়ে শিরদাঁড়ার চোটে অস্ত্রোপচার হয়। 
 শেষে
১৯৬২ খ্রিস্টাব্দের ১ সেপ্টেম্বর যোগ দেন কলকাতার বিড়লা ইন্ড্রাস্ট্রিয়াল অ্যান্ড টেকনোলজিক্যাল মিউজিয়ামে। এখানে সহকর্মী হিসাবে পান এনসিএসএম তথা জাতীয় বিজ্ঞান সংগ্রহালয় পরিষদের প্রতিষ্ঠাতা-পরিচালক অমলেন্দু বসু, ড. সরোজ ঘোষের সহপাঠী রথীন্দ্রমোহন চক্রবর্তীকে। কিউরেটার হিসাবে যোগ দিয়ে তিনি ১৯৮৪ খ্রিস্টাব্দে অধিকর্তা পদে উন্নীত হন এবং ১৯৯১ খ্রিস্টাব্দ পর্যন্ত এই পদে আসীন ছিলেন। তাঁর প্রতিষ্ঠানটিকে শুধুমাত্র একটি কারিগরি শিল্পের সংগ্রহশালায় না রেখে বাংলার রূপকার বিধানচন্দ্র রায়ের ভাবনাকে বাস্তবায়িত করতে শিক্ষামূলক প্রতিষ্ঠানে পরিণত করেন। ১৯৭৮ খ্রিস্টাব্দে প্রতিষ্ঠানের নতুন ভবন তৈরির সময় বেসমেন্টে একটি কৃত্রিম কয়লাখনি তৈরি করেন। তাঁরই প্রচেষ্টায় শিক্ষাপ্রতিষ্ঠানের ছাত্রছাত্রীরা অবাধ বিচরণে ও তাদের খুশিমতো পরীক্ষার মাধ্যমে কৌতূহল নিরসন ও আপন সৃষ্টিভাবনাকে প্রয়োগ করার সুযোগ পায়। আশির দশকে তিনি বিজ্ঞানকে জনপ্রিয় করতে, তরুণ প্রজন্মের মধ্যে বিজ্ঞান সচেতনতা গড়ে তুলতে ভারতে তিনিই প্রথম উদ্যোগী হয়ে দূরদর্শনের *কোয়েস্ট* নামের এক বিশেষ বিজ্ঞান ভিত্তিক ক্যুইজ অনুষ্ঠান পরিকল্পনা ও পরিবেশনায় অগ্রণী ভূমিকা নেন। এই অনুষ্ঠানের অভিনবত্ব ও বিপুল জনপ্রিয়তা ছাত্রমহল ও শিক্ষক সমাজ তাঁকে বিজ্ঞান শিক্ষক হিসাবে প্রতিষ্ঠিত করে। এমনকি এই অনুষ্ঠানের সূত্র ধরেই শিক্ষাজগতে জড়িয়ে পড়েন তিনি। বিজ্ঞানের সহজ ও সরল ভাষায় বহু উদাহরণে, ছোটখাটো পরীক্ষার সাথে ছাত্রছাত্রীদের সাথে কথা বলতেন। তাঁকে কলকাতার ফোর্ট উইলিয়ামস্থিত কেন্দ্রীয় বিদ্যালয় হতে আহ্বান করা হত শিশুদের পাশাপাশি শিক্ষকদেরও নির্দেশনা দেওয়ার জন্য এবং তাঁকে বিদ্যালয়ের উপদেষ্টা কমিটিতে অন্তর্ভুক্ত করা হয়। 
পরবর্তীতে 'হাতে কলমে বিজ্ঞান শেখা'র বই হিসাবে *কোয়েস্ট* তিন খণ্ডে ইংরাজি ও বাংলায় ১৯৯৬ খ্রিস্টাব্দে কলকাতার ইন্ডিয়ান পাবলিশিং হাউস হতে প্রকাশিত হয়। 

প্রান্তিক বাংলার গ্রামের বেশ কয়েকটি স্কুলেও সাম্মানিক শিক্ষক হিসাবে নিয়মিত পড়াতেন বিজ্ঞান শিক্ষক সমর বাগচী। বাঁকুড়ার গ্রামে দরিদ্র ও আদিবাসী ছাত্রছাত্রীদের মধ্যে জ্ঞান বিজ্ঞান শিক্ষার আলো পৌঁছে দিতে নিজে প্রৌঢ় বয়সে এমনকি মহামারীর সময়ে চলে যেতেন। এছাড়াও, তাদেরকে আগ্রহী করে তুলতে কীভাবে বিজ্ঞান পড়ানো উচিত ছাত্রছাত্রীদের— সে-ব্যাপারে প্রশিক্ষণ দেন দেশ-বিদেশের শিক্ষকদেরও।

বিজ্ঞান জনপ্রিয়করণের সাথে সর্বভারতীয় স্তরে বিজ্ঞান সচেতনতা প্রসারের লক্ষ্যে আন্দোলন গড়ে ওঠে তাঁর বাংলার বেশ কিছু উদ্যোগী মানুষ ও বিজ্ঞানকর্মীর সহযোগিতায়। শুধু বাংলায় নয়, দেশের সব প্রান্তেই গণবিজ্ঞান আন্দোলন গড়ে তোলা, বিজ্ঞান মেলার আয়োজন, কলকাতার আদলে কারিগরি বিজ্ঞান সংগ্রহশালা গড়ে তোলাতেও তিনি সচেষ্ট হন। পরিবেশ রক্ষায় পথে নেমে হেঁটেছিলেন মেধা পটকরের সাথে। ২০১৮ খ্রিস্টাব্দে তাঁর ক্যানসার ধরা পড়লেও কর্মব্যস্ততায় কোন খামতি ছিল না। 

## জীবনাবসান

দীর্ঘ পাঁচ বছর ধরে কিংবদন্তি বাঙালি শিক্ষাবিদ সমর বাগচী ভুগছিলেন ক্যানসারে। শেষের দিকে ঠিকমত চলাফেরাও করতে পারছিলেন না। ২০২৩ খ্রিস্টাব্দের ২০ জুলাই ৯১ বছর বয়সে কলকাতায় শেষ নিঃশ্বাস ত্যাগ করেন। 

## তথ্যসূত্র

বিষয়শ্রেণী:১৯৩৩-এ জন্ম
বিষয়শ্রেণী:২০২৩-এ মৃত্যু
বিষয়শ্রেণী:কলকাতা জেলার ব্যক্তি
বিষয়শ্রেণী: পশ্চিমবঙ্গের প্রকৌশলী
বিষয়শ্রেণী: বাঙালি শিক্ষাবিদ
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:গণবিজ্ঞান আন্দোলন